Ézs 53,5
*5Pedig a mi vétkeink miatt kapott sebeket, bűneink miatt törték össze. Ő bűnhődött, hogy nekünk békességünk legyen, az ő sebei árán gyógyultunk meg.*

Kereszt alatt álló Gyülekezet!

Felnézünk ma mi is a keresztre, a Megfeszítettre, ahogyan azt bő kétezer éve a Golgotán is tették. Ott akkor volt, aki Isten Fiát látta, volt aki elbizonytalanodó hangon Messiásnak nevezte, volt, a Názáreti Jézusnak, volt, aki elhallgattatott lázadó prófétát látott és megint mások csak egy bűnözőt, aki bizonyára megérdemelte a kínhalált. Ránéztek, ott álltak, de ez egyáltalán nem jelentette természetes módon, hogy látják is, hogy értük kapta a sebeket, értük szenvedett és értük vállalta szégyenteljes halált. Nem volt tiszta a kép.
Nagypapám sok évvel ezelőtt vett egy távcsövet. Sokáig gondolkozott rajta, hogy megvegye-e. Mérlegelte, hogy vajon érdemes-e kifizetnei azt az összeget, amelyet kértek érte. Arányos lesz-e a használatával? Végül rászánta magát és megvette, épp egy nyaralás előtt. Belekerült a hátizsákba. Alig használta egyszer-kétszer, amikor leejtette és a távcső egyik lencséje eltörött.
Próbálta helyrehozni. Sok mindent kipróbált. Éveken keresztül kísérletezett, de a repedésből csak egy zavaróbb törés lett.
A javítási kísérletek azonban mindig csak
ideig-óráig tartottak. Nem találta a végső megoldást, az eredeti állapotot nem lehet helyreállítani.
Az Istennel való kapcsolatunk eltörött. Már rögtön az elején, ott az éden kertjében. A kapcsolat
helyreállítására rengeteg kísérletet tett az ember. Mindenféle pótszerekkel próbálkozott, és próbálkozik a mai napig is. De ezek, csak ideig-óráig adnak elfogadhatónak tűnő megoldást. A kapcsolat a két fél között nem tud helyreállni, mert egy repedés – a bizalom Isten és ember között – csak egyre hatalmasabb lett és így egyre nyilván valóbb, hogy nem pótolható, nem állítható helyre.
De Isten felkínált egy megoldást. Egy olyan segítséget, amely egészen máshogy segít. A mi törött –
bűnökkel terhelt életünk helyett felkínál egy másik, egy teljesen új, egy egészséges életet. Ehhez azonban
össze kell törni az előzőt: a bűnös, törött, használhatatlan részt. De Isten erre is egy különleges megoldást
kínált fel számunkra.
Elküldte Jézus Krisztust, aki a mi vétkeink miatt kapott sebeket, bűneink miatt törték össze. Ő bűnhődött,
hogy nekünk békességünk legyen, az ő sebei árán gyógyultunk meg. De hogyan segít ez nekünk?
Látva az ő szenvedését, halálát, nekünk is bele kell rendülnünk. Mindez értünk történt. Értem történt. És bár
Isten Őt sújtotta, de vele együtt a mi bűneinket is összetörte. Nem minket ért a büntetés, hanem őt, de ezzel a mi bűneinket vette el, egy teljesen új, kicserélt életet kínál fel. Hogyan lehet ez az új élet a miénk? Ha ő
maga kerül a mi összetört, bűnökkel terhelt életünk helyére. Ezt kínálja nekünk az ő testének és vérének
vétele által. Azért, hogy helyreállítsa a mi életünk távcsövének eredeti állapotát, amibe beletekintve végre ismét tisztán láthatjuk a mi életünk célját: az üdvösségünket. Krisztusért már tisztán láthatunk. Krisztusért új lencsét kaptunk, hogy a mi terhelt, elvakított szemünk is megláthassa az Atya kegyelmét. Ámen